बरफ

बरफ भा बर्फ (अंग्रेजी:Ice; उच्चारण: आइस) पानी के ठंढा हो के जम जाए से बने वाला ठोस चीज हवे। अगर जमे वाला पानी में कौनों अउरी पदार्थ, माटी भा हवा के बुलबुला ना होखे, आमतौर पर बरफ पारदर्शी (ट्रांसपैरेंट) होखे ले या फिर कुछ निलछाहूँ रंग लिहले सफेद रंग के होखे ले।

सौर मंडल में पानी के ई जमल रूप बरफ सुरुज से एकदम नगीचे वाला ग्रह बुध प भी मिले ला आ सौर मंडल के सभसे दूर भा बाहरी ऊर्ट बदरी वाला इलाका में भी बरफ मिले ला। पृथिवी पर बहुत सारा इलाका सभ में प्राकृतिक रूप से बरफ पावल जाले आ मनुष्य द्वारा कई काम खाती मशीनी तरीका से पानी के जमा के भी बरफ बनावल जाला। पृथिवी प बरफ के सभसे बड़ भंडार ध्रुवीय इलाका सभ में मौजूद बरफटोपी (आइस कैप) बाड़ें आ ऊँच परबत सभ के ऊपरी हिस्सा में भी बहुत मात्रा में बरफ पावल जाले।

बरफ पृथिवी के मौसम आ जलवायु के हिस्सा हवे आ पृथिवी पर पानी के चक्र (हाइड्रोलॉजिकल साइकिल) के भी हिस्सा हवे। मौसम के घटना के रूप में आकास से गिरे वाला बरफ रुई के फुहा नियर भी हो सके ला जेकरा के बर्फबारी कहल जाला या फिर ठोस रूप में पाथर परे के समय गोल-गोल टुकड़ा के रूप में भी गिरे ला। एकरे अलावा पाला आ स्लीट वगैरह के रूप में भी आकासी पानी सीधे बरफ के रूप में पृथिवी के सतह पर जमा हो सके ला।

बरफ के आदमी कई रूप में इस्तेमाल करे ला। प्राकृतिक बरफ वाला इलाका सभ में खेलकूद खाती भी एकर इस्तेमाल होला। कई रूप में, बरफ के इस्तेमाल ठंडा करे वाला पदार्थ के रूप में होला जेह में आम इस्तेमाल में आवे वाला शरबत भा शराब के पेग में आइस क्यूब, मने बरफ के टुकड़ा तक ले सामिल बा।

इहो देखल जाय
 बर्फबारी
 ग्लेशियर

संदर्भ

बाहरी कड़ी

 आइस - ब्रिटैनिका एन्साइक्लोपीडिया पर 

श्रेणी:पानी
श्रेणी:ग्लेशियर बिज्ञान
श्रेणी:खनिज